**PREVÁDZKOVÝ PORIADOK**

**Elektrobicykle Tatry Motion letná sezóna 2022**

1. Pri využívaní elektrobicykla je zákazník povinný správať sa tak, aby neohrozil svoj život a zdravie alebo iných a nespôsobil škodu sebe alebo iným.
2. Zákazník je povinný využívať elektrobicykel a/alebo príslušenstvo tak, aby na ňom nevznikla škoda a hroziacu škodu odvracať, ako aj zabezpečiť elektrobicykel a/alebo príslušenstvo proti odcudzeniu, a nenechávať elektorbicykel bez dozoru.
3. Od okamihu prevzatia elektrobicykla a/alebo príslušenstva prechádza nebezpečenstvo škody na prenajatom elektrobicykli a/alebo príslušenstve na zákazníka. Zákazník zodpovedá za akúkoľvek škodu vzniknutú na elektrobicykli a/alebo príslušenstve počas jeho využívania a držby zákazníkom vzniknutú v dôsledku používania elektrobicykla a/alebo príslušenstva, jeho straty, odcudzenia, poškodenia alebo zničenia v zmysle § 420 a nasl. zákona č. 40/1964 Zb. Občianskeho zákonníka v znení neskorších predpisov. V prípade vzniku škody na elektrobicykli a/alebo príslušenstve je zákazník povinný nahradiť prevádzkovateľovi skutočnú škodu, ktorá poškodením, zničením, stratou alebo odcudzením elektrobicykla a/alebo príslušenstva vznikla, a to vo výške určenej prevádzkovateľom v Cenníku prevádzkovateľa platnom pre letnú sezónu 2022, ktorý je dostupný u obsluhy prevádzkovateľa v prevádzkarni Tatry Motion – požičovňa elektrobicyklov, ktorých prevádzkovateľom je spoločnosť **Tatry mountain resorts, a. s.,** so sídlom Demänovská dolina 72, 031 01 Liptovský Mikuláš, IČO: 31 560 636, zapísanou v Obchodnom registri Okresného súdu Žilina, oddiel: Sa, vložka číslo: 62/L, (ďalej len „**spoločnosť TMR“** alebo len „**prevádzkovateľ**“).
4. Zákazník je povinný akúkoľvek škodu na elektrobicykli a/alebo príslušenstve oznámiť prevádzkovateľovi v prevádzkarni, v ktorej si elektrobicykel a/alebo príslušenstvo prevzal, a to bezodkladne po vzniku škody v čase prevádzkových hodín prevádzkarne najneskôr v deň, kedy k vzniku škody došlo; v prípade vzniku škody po ukončení prevádzkových hodín prevádzkarne v daný deň, najneskôr najbližší nasledujúci deň po dni vzniku škody, inak zákazník zodpovedá prevádzkovateľovi za škodu, ktorá nesplnením oznamovacej povinnosti vznikla. V prípade, že ku škode došlo odcudzením elektrobicykla a/alebo príslušenstva, je zákazník povinný predložiť prevádzkovateľovi aj trestné oznámenie podané zákazníkom príslušnému orgánu činnému v trestnom konaní o odcudzení elektrobicykla a/alebo príslušenstva, resp. iný dokument vydaný príslušným orgánom verejnej moci preukazujúci oznámenie o odcudzení elektrobicykla a/alebo príslušenstva.
5. Zákazník nesmie zasahovať do konštrukcie elektrobicykla, vykonávať opravy a/alebo technické zmeny. V prípade zistenia akýchkoľvek zásahov do elektrobicykla je zákazník povinný uhradiť prevádzkovateľovi všetky náklady súvisiace s opravou elektrobicykla a/alebo príslušenstva do pôvodného stavu.
6. Zákazník je oprávnený a súčasne povinný využívať elektrobicykel a/alebo príslušenstvo výlučne na účel obvyklý resp. účel, na ktorý je určený (napr. nevyužívať cestný bicykel na jazdu po nespevnenom teréne), a spôsobom primeraným povahe a určeniu elektrobicykla a/alebo príslušenstva.
7. Osoba mladšia ako 15 rokov môže využívať elektrobicykel a/alebo príslušenstvo výlučne v sprievode osoby staršej ako 18 rokov, ktorá je dostatočne spôsobilá, aby na ňu riadne dozerala, a ktorá zodpovedá za dodržiavanie povinností osobou mladšou ako 15 rokov.
8. Počas využívania elektrobicykla a/alebo príslušenstva zákazníkom je zakázané požívať alkoholické nápoje alebo iné omamné alebo psychotropné látky.
9. Počas využívania elektrobicykla na jazdu je zákazník bez ohľadu na vek povinný mať a používať ochranné prostriedky, najmä, nie však výlučne, ochrannú prilbu, prípadne chrániče lakťov a podobne.
10. Zákazník využíva elektrobicykle na vlastnú zodpovednosť.
11. Zákazník je povinný prispôsobiť rýchlosť a spôsob jazdy svojich schopnostiam a možnostiam, stavu povrchu trate alebo trasy alebo vozovky, jednotlivým prekážkam a prípadným nebezpečným úsekom, najmä, nie však výlučne križovaniu s chodníkmi pre chodcov alebo turistickými chodníkmi a cestami pre motorové vozidlá.
12. Počas využívania elektrobicykla na jazdu sa zákazník musí pohybovať hlavne po vyznačených cyklistických tratiach a/alebo trasách a cestách a vyhýbať sa úsekom, ktoré nie sú určené pre jazdu na bicykli.
13. Počas využívania elektrobicykla na jazdu po pozemných komunikáciách je zákazník povinný dodržiavať všetky ustanovenia zákona č. 8/2009 Z.z. o cestnej premávke a o zmene a doplnení niektorých zákonov v znení neskorších predpisov, ako aj súvisiace všeobecne záväzné právne predpisy a je povinný dodržiavať dopravné značenie.
14. V cene vypožičania – nájomnom – nie je zahrnuté poistenie zásahu Horskej záchrannej služby.
15. Počas využívania elektrobicykla a/alebo príslušenstva, a to od okamihu je prevzatia od TMR, výlučne zákazník zodpovedá za akékoľvek škody spôsobené na majetku, živote alebo zdraví tretích osôb, alebo na životnom prostredí. TMR za tieto škody v žiadnom ohľade nezodpovedá. Pri úraze a/alebo škodovej udalosti a/alebo dopravnej nehode je zákazník povinný poskytnúť pomoc a oznámiť úraz príslušným orgánom verejnej moci (policajný zbor, rýchla zdravotná pomoc a pod.) a prevádzkovateľovi, a to bezodkladne.
16. Kúpou a využívaním služieb sa zákazník zaväzuje dodržiavať pokyny povereného zamestnanca prevádzkovateľa, tohto prevádzkového poriadku, ako aj všeobecne záväzné právne predpisy týkajúce sa pohybu a správania sa osôb v horských strediskách a premávky na cestných komunikáciách, a v prípade pohybu v národných parkoch, aj návštevné poriadky národných parkov. Rovnako tak kúpou a využívaním služieb zákazník vyhlasuje, že sa so všetkými pravidlami uvedenými v predchádzajúcej vete oboznámil a berie ich na vedomie.
17. Prevádzkovateľ si vyhradzuje právo zákazníkovi odoprieť poskytnutie služby alebo neumožniť využívanie služby, resp. mu využívanie znemožniť alebo mu zamedziť v ďalšom využívaní služieb v prípade, že zákazník svojím nevhodným správaním ohrozuje alebo poškodzuje majetok alebo záujmy prevádzkovateľa alebo tretích osôb, alebo život, zdravie alebo majetok svoj, prevádzkovateľom a/alebo ostatných návštevníkov strediska alebo účastníkov cestnej premávky, prípadne neuposlúchne odporúčania, príkazy a zákazy poverených pracovníkov prevádzkovateľa alebo iných oprávnených osôb. Uvedené platí aj v prípade, že je zákazník v čase kúpy a/alebo využívania služieb pod vplyvom alkoholu alebo iných omamných alebo psychotropných látok.
18. Prevádzku a prevádzkovú dobu požičovní bicyklov a/alebo príslušenstva určuje spoločnosť TMR. Spoločnosť TMR je oprávnená jednostranne zmeniť prevádzkovú dobu, nespustiť, prerušiť alebo ukončiť poskytovanie služby z akýchkoľvek dôvodov.
19. Tento prevádzkový poriadok nadobúda platnosť a účinnosť dňa 01.07.2022 a je platný a účinný počas celej letnej sezóny 2022.

V Demänovskej Doline, dňa 01.07. 2022